CELEX: 52013DC0248
Language: mt
Date: 2013-05-02 00:00:00
Title: Rakkomandazzjoni għal DEĊIŻJONI TAL-KUNSILL li tinnomina l-Kapitali Ewropea tal-Kultura għall-2017 fid-Danimarka u f'Ċipru u l-Kapitali Ewropea tal-Kultura għall-2018 f'Malta

|
			
		
		
		52013DC0248
		
			Rakkomandazzjoni għal DEĊIŻJONI TAL-KUNSILL li tinnomina l-Kapitali Ewropea tal-Kultura għall-2017 fid-Danimarka u f'Ċipru u l-Kapitali Ewropea tal-Kultura għall-2018 f'Malta /* COM/2013/0248 final */
			
				
		
		
			
			   	MEMORANDUM TA' SPJEGAZZJONI
Id-Deċiżjoni Nru 1622/2006/KE
tal-Parlament Ewropew u tal-Kunsill tal-24 ta' Ottubru 2006 li
tistabbilixxi azzjoni Komunitarja għall-avveniment tal-Kapitali Ewropea
tal-Kultura għas-snin mill-2007 sal-2019[1],
tistabbilixxi l-proċedura tan-nomina tal-Kapitali Ewropej tal-Kultura.
Skont l-Artikolu 2 ta' din id-Deċiżjoni, mill-2009 'l quddiem,
żewġ bliet ta' żewġ Stati Membri se jiġu nnominati
bħala l-Kapitali Ewropej tal-Kultura, skont min imissu, fl-ordni
kronoloġika stabbilita fl-Anness tad-Deċiżjoni. Id-Danimarka u
Ċipru huma intitolati li jospitaw l-avveniment fl-2017. Malta li hija
waħda minn żewġ Stati Membri intitolati li jospitaw l-avveniment
fl-2018, flimkien mal-Pajjiżi l-Baxxi, iddeċidiet li tibda
l-proċedura tal-għażla tagħha sena qabel l-iskeda normali.
In-nomina għall-Kapitali Ewropej
tal-Kultura għall-2017 u għall-2018 tressqet għall-proċess
li ġej.
Ħarġet sejħa biex jitressqu
applikazzjonijiet minn kull Stat Membru kkonċernat sa mhux aktar tard minn
sitt snin qabel l-avveniment. Bord tal-għażla kompost minn 13-il
espert indipendenti fis-settur kulturali jiltaqa' qabel il-laqgħa
tal-għażla sa mhux aktar tard minn ħames snin qabel
l-avveniment. Dan jivvaluta l-applikazzjonijiet li jitressqu skont il-kriterji
stabbiliti fl-Artikolu 4 tad-Deċiżjoni Nru 1622/2006/KE u
jaqbel dwar lista qasira ta' bliet kandidati li jridu jibqgħu jitqiesu
wara li jlestu l-applikazzjoni tagħhom.
Kull Stat Membru kkonċernat ilaqqa'
l-bord għall-għażla finali, disa' xhur wara l-laqgħa ta'
qabel l-għażla. Wara valutazzjoni estensiva tal-bliet
magħżula minn qabel skont il-kriterji stabbiliti għall-azzjoni,
il-bord jirrakkomanda belt waħda għat-titolu f'kull Stat Membru
kkonċernat.
Abbażi ta' dawn ir-rakkomandazzjonijiet,
kull Stat Membru jinnomina belt għalih biex tkun il-Kapitali Ewropea
tal-Kultura u jinnotifika lill-Parlament Ewropew, lill-Kunsill,
lill-Kummissjoni u lill-Kumitat tar-Reġjuni sa mhux aktar tard minn erba'
snin qabel ma jibda dan l-avveniment.
Il-Parlament Ewropew jista' jagħti opinjoni
lill-Kummissjoni sa mhux aktar tard minn tliet xhur wara li jaslu n-nomini.
Il-Kunsill, filwaqt li jaġixxi fuq
rakkomandazzjoni tal-Kummissjoni, jaħtar uffiċjalment il-bliet
inkwistjoni għas-sena li għaliha jkunu ġew innominati.
Meta tlestiet il-kompetizzjoni
f'żewġ rawnds spjegata hawn fuq, fir-rapporti rispettivi tiegħu
ta' Settembru 2012 il-bord irrakkomanda li Aarhus (id-Danimarka) u Paphos
(Ċipru) jospitaw l-avveniment fl-2017 u fir-rapport tiegħu ta'
Novembru 2012 il-bord irrakkomanda li l-Belt Valletta (Malta) tospita
l-avveniment fl-2018. It-tliet Stati Membri nnotifikaw dawn in-nomini
lill-Parlament Ewropew, lill-Kunsill, lill-Kummissjoni u lill-Kumitat
tar-Reġjuni sal-ħarifa tal-2012.
Il-Parlament Ewropew ta l-opinjonijiet
pożittivi tiegħu lill-Kummissjoni fi Frar tal-2013.
Għaldaqstant, il-Kummissjoni, skont
l-Artikolu 9.3 tad-Deċiżjoni Nru 1622/2006/KE qed tressaq
lill-Kunsill ir-rakkomandazzjoni mehmuża għan-nomina uffiċjali
ta' Aarhus u Paphos għall-avveniment tal-Kapitali Ewropea tal-Kultura 2017
fid-Danimarka u f'Ċipru rispettivament u għan-nomina uffiċjali
tal-Belt Valletta għall-avveniment tal-Kapitali Ewropea
tal-Kultura 2018 f'Malta.
Rakkomandazzjoni għal
DEĊIŻJONI TAL-KUNSILL
li tinnomina l-Kapitali Ewropea tal-Kultura
għall-2017 fid-Danimarka u f'Ċipru u l-Kapitali Ewropea tal-Kultura
għall-2018 f'Malta
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Deċiżjoni
Nru 1622/2006/KE tal-Parlament Ewropew u tal-Kunsill
tal-24 ta' Ottubru 2006 li tistabbilixxi azzjoni Komunitarja
għall-avveniment tal-Kapitali Ewropea tal-Kultura għas-snin mill-2007
sal-2019[2],
u b'mod partikolari l-Artikolu 9(3) tagħha,
Wara li kkunsidra
r-rakkomandazzjoni mingħand il-Kummissjoni Ewropea,
Wara li kkunsidra
r-rapporti tal-Bord tal-Għażla ta' Settembru 2012 dwar
il-proċess tal-għażla tal-Kapitali Ewropej tal-Kultura
fid-Danimarka u f'Ċipru,
Wara li kkunsidra
r-rapport tal-Bord tal-Għażla ta' Novembru 2012 dwar
il-proċess tal-għażla tal-Kapitali Ewropea tal-Kultura f'Malta,
Billi:
Filwaqt li jqis
li l-kriterji msemmija fl-Artikolu 4 tad-Deċiżjoni
Nru 1622/2006/KE ntlaħqu kollha,
ADOTTA DIN ID-DEĊIŻJONI:
Artikolu 1
Aarhus u Paphos huma nnominati bħala
"Il-Kapitali Ewropea tal-Kultura 2017" rispettivament
fid-Danimarka u f'Ċipru.
Il-Belt Valletta hija nnominata bħala
"Il-Kapitali Ewropea tal-Kultura 2018" f'Malta.
Artikolu 2
Din id-Deċiżjoni għandha
tidħol fis-seħħ l-għada tal-jum tal-pubblikazzjoni
tagħha f'Il-Ġurnal Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 304, 3.11.2006, p. 1.
[2]               ĠU L 304, 3.11.2006, p. 1.